Καλοκαιρινή μακαρονάδα με κορν μπιφ και φρέσκες ντομάτες
Με δύο κονσέρβες κορν μπιφ, ώριμες καλοκαιρινές ντομάτες, σκόρδο και μαϊντανό, ο Βασίλης Καλλίδης φτιάχνει μια πεντανόστιμη μακαρονάδα. Στο πι και φι.
1 πακέτο (500 γρ.) σπαγκέτι, 2 κονσέρβες κορν μπιφ (των 340 γρ. έκαστη), 3 σκελίδες σκόρδο, σε φετάκια, 3 ώριμες ντομάτες, τριμμένες, τα φύλλα από 5-6 κλωνάρια μαϊντανό, ψιλοκομμένα, 6 κουτ. σούπας ελαιόλαδο, αλάτι, φρεσκοτριμμένο πιπέρι
Για να ετοιμάσουμε την καλοκαιρινή μακαρονάδα με κορν μπιφ και φρέσκες ντομάτες βράζουμε τα ζυμαρικά σε άφθονο αλατισμένο νερό που κοχλάζει, σύμφωνα με τις οδηγίες της συσκευασίας.Παράλληλα, σε άλλη, φαρδιά και ρηχή κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κορν μπιφ, κομματιάζοντάς το με πιρούνι, μέχρι να μαλακώσει, να διαλυθεί και να ροδίσει απαλά, για 5-6 λεπτά.Ρίχνουμε το σκόρδο, σοτάρουμε για 1 λεπτό και προσθέτουμε τις ντομάτες και αλατοπίπερο.Αφήνουμε να πάρουν μία βράση, χαμηλώνουμε τη φωτιά και σιγοβράζουμε για 5 λεπτά.Στραγγίζουμε τα ζυμαρικά, τα ρίχνουμε στη σάλτσα και δυναμώνουμε καλά τη φωτιά.Μαγειρεύουμε για 2-3 λεπτά, ανακατεύοντας συνεχώς, μέχρι η σάλτσα να δέσει και να απορροφηθεί από τα ζυμαρικά. Σκορπίζουμε τον μαϊντανό, ανακατεύουμε και σερβίρουμε αμέσως.
Ζυμαρικά,Ντομάτα,Σκόρδο